**МБОУ «Акушинская СОШ №3»**

**Сочинение на тему:**

**«Мой язык – моё богатство»**

Выполнила ученица 11 класса

Ибрагимова Джарият Магомедовна

Учитель родного языка:

 Магомедов Алиасхаб Магомедович

Акуша 2021г.

Дигахъис наб нешла мез,-

Сарх1ели дарула мез,-

Гьарбиз , талих1ла х1ябуз,-

Сари дила дарган мез!

Неш дигни-мез дигни саб,

Мез дигни-миллат дигни!

Миллат,- дила Дарга саб,-

Пахру саб дарган виъни.

 ГIяли- АсхIяб

 МяхIяммадов

Мез акIубти сари жявти замунтазир, адамти бузерлизиб ва бекIахъудилизиб цаличи-ца дугьабизес гIягIнидеш ак1убхIели .

 Дарган мез даргала миллатла мез сари. Ил багьандан гьарил дарган адамла сунела мезличи диги ва пахру диэс гIягIнити сари, сенахIенну, илдала кумекличил сари адамтала саби-ургарти бархбасуни кадилзути, бяркъ ва багьудлуми кайсути, культураличи бегIбирути.

 Мез адамтала мурадуни иргъахъес, берк-берж тIалабдарахъес, тIябигIятла цIакьаначи къаршили кабизахъес кумекладирути бегIла черяхIти гIягIнихъала сари.

 Мез гьаладяхI дашниличибли адамтас чула бузерила ярагъ сагадирес, илди наслулизирад наслулизи черлугахъес, къиян гьамадбиахъес, гIямру гIяхIдикIахъес, гIилму, техника, культура гьаладяхI дашахъес имкан лябкьуси саби.

Мезла кумекличил сари нушани-чеалкIути наслубани, бегIтала гIядатуни гIерисути, тарихличил тянишдирути.

 Халкьла айтулизиб бурули бирар: «Гъайли саби дунъя бузахъуси»- или. Ил пикри бархьси саби, сенахIенну, савлила берхIила нурван, дунъяличи сагаси адам дакIуулхъуси сай. ВиштIаси илала хIулбала хIерли бегI гьалаб кайсули саби нешла сипат. Ил тяхIярли, бегI гьалабси девра бурули сай нешла мезли. Нешла мезличил сари биштIатала бекIлизир цаибти пикруми алкIути, гIямрула гьунилис бехIбихьуд кабирхьуси.

 ИшбархIи биалли, сегъуна сабив анцIукь? Сен хIедалути дурхIнани нешла мез?

 Цаибилгъуна, биштIати гъайбикIес бехIбирхьули саби урус мезли. СекIун хIулбала гьалаб саби телевизор, илизирад сари чедиути кадиркути лерилра анцIбукьуни. Ил урус мезли саби гъайбикIуси, телефойзирад дузахъути урус мез сари.

 Гьанна жагьил бегIти, чулира чедетаахъили хIедалути урус мезличил саби чула дурхIнази гъайбикIути.

 Се багьандан детихъути нешла мез?

 Цаибилгъуна , бегI гьалаб, дурхIнас будлугуси багьуди урус мезли бехIбирхьули саби:- дучIути хабурти, назмурти, чедиахъути мультфильмаби.

 ГIяргъиси замана бегIти къайгъилилизиб саби дурхIни театрличи, дурхIнала клублизи, киноличи бикес. Шилизибад балли сут, алхIят бурхIназиб чула биштIати, шагьарлизи бикули саби. Амма цалра неш даргала театрличи, яра дарган мезла шадлихъличи я дурхIни бикули ахIен, я саби башули ахIен.

 КIиибилгъуна, бучIули ахIен биштIатас даргала хабар, назму, дарган мезличил дурайуси газета, журнал кайсули ахIен. Мез дагьахъес дурхIнази къайгъи агара , бучIули ахIен даргала газета, лехIихъули ахIен даргала передачаличи.

 Гьалаб биштIатачи хIеруди бирусири имцIали хала бегIтани, илис бикьрили детарули сари гьаларти гIядлу – зегъара бяркъра. Хала бегIтани дурутири аслу- минала халкьла хабурти, дучIутири далуйти, буралаби, багьираби ва дурхIнази гъайбикIутири умути, кагибти нешла мезли. Илкьяйда дурхIнани имцIасигъуна замана буркIсири хала бегIтала мякьлаб, чула зилантачил, хIяз-хIузлизиб, гумайла дурабулхъутири адамти, цаличи- ца шадиб башутири: илар дикьутири дурхIнани декIар- декIарти хабурти. Нушала бегIтани буруливан, дурадуркIутири бузерила хIянчурби:- билхъа , хъубяхIруми ва ц. Илар бутIякьяндеш дирутири биштIатанира – илбагьандан, дурхIни чебетаили гъайбикIутири нешла мезли.

 Гьанна биалли, хала бегIтира балли, урус мезра ургааили,гъайбикIули саби. Школабазирти жузазибра бархибдеш саби. Дахъал лугъатла дугьби, чула мягIна ва бяхIчибиз ишбаргьила гIямруличи балхIебикибти назмурти, хабурти, - илхIелира, дебали духъянти,- дурхIнази аргъахъес къияндулхъули сари. Бучантази дяркъяхъес гьаладирхьути мез кункти, лугIянти диэс гIягIнити сари. Литературала жузазир, хрестоматиябазир цадехI произведениеби сари; лукIантикIун нушала баари леб. Илди бахъла дигалли сагати, жагати назмурти. хабурти ва цархIилти произведениеби лер. Сен илди хIедучIахъутив чеакIуси наслулизи? ХIязлис ахIен халкьла бурала лебси: «ТIашдизурти шин – гягIдикIар, илди лерси мер билхIла бетарар»- бикIути.

Мез дигахъни – неш дигахъни саби, неш дигахъни- ВатIан дигахъни саби!